text: РЕШЕНИЕ НА СЪВЕТА
  от 9 април 2014 година
  за изменение на приложения I, II и III към Решение 2011/432/ЕС за одобряване от името на Европейския съюз на Хагската конвенция от 23 ноември 2007 г. за международното събиране на издръжка на деца и на други членове на семейството
  (2014/218/ЕС)
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз, и по-специално член 81, параграф 3, първа алинея във връзка с член 218, параграф 6, втора алинея, буква б) и член 218, параграф 8, втора алинея, първо изречение от него,
  като взе предвид предложението на Европейската комисия,
  като взе предвид становището на Европейския парламент (1),
  като има предвид, че:
  (1)
  Приложение I към Решение 2011/432/ЕС на Съвета (2) съдържа декларациите, които трябва да бъдат направени от Съюза при одобряването на Хагската конвенция от 23 ноември 2007 г. за международното събиране на издръжка на деца и на други членове на семейството (по-долу „Конвенцията“) в съответствие с член 63 от нея.
  (2)
  В приложение II към Решение 2011/432/ЕС се посочва резервата, която трябва да бъде направена от Съюза при одобряването на Конвенцията в съответствие с член 62 от нея.
  (3)
  В приложение III към Решение 2011/432/ЕС се посочват декларациите, които трябва да бъдат направени от Съюза при одобряването на Конвенцията в съответствие с член 63 от нея.
  (4)
  Налага се приложения I, II и III към Решение 2011/432/ЕС да бъдат изменени, преди Съюзът да депозира документа си за одобрение на Конвенцията, предвид присъединяването на Хърватия към Съюза на 1 юли 2013 г., както и предвид уведомленията от страна на някои държави членки за засягащи ги изменения в резервата и декларациите.
  (5)
  Обединеното кралство и Ирландия участват в приемането и прилагането на настоящото решение.
  (6)
  В съответствие с членове 1 и 2 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в приемането на настоящото решение и не е обвързана от него, нито от неговото прилагане,
  ПРИЕ НАСТОЯЩОТО РЕШЕНИЕ:
  Член 1
  Решение 2011/432/ЕС се изменя, както следва:
  1)
  приложение I се заменя с текста, съдържащ се в приложение I към настоящото решение;
  2)
  приложение II се заменя с текста, съдържащ се в приложение II към настоящото решение;
  3)
  приложение III се заменя с текста, съдържащ се в приложение III към настоящото решение.
  Член 2
  Настоящото решение влиза в сила в деня на приемането му.
  Съставено в Брюксел на 9 април 2014 година.